מפרט מס'  46/2014

מפרט: למיקרוספקטרופוטומטר (Microspectrophotometer)
1. היקף

משטרת ישראל  מעוניינת לרכוש  מיקרוספקטרופוטומטר (Microspectrophotometer) לקביעת הגוון (ספקטרום הבליעה – Absorbance) של מדגמי צבע זעירים, סיבים ודיו, להלן – "המכשיר". המכשיר שיסופק יהיה מוצר מדף (Off-the-Shelf Instrument).

1.1. כללי
1.1.1. המכשיר מיועד למדידת הגוון (ספקטרום הבליעה) של מדגמי צבע זעירים, סיבים ודיו. 
1.1.2. המכשיר יהיה מצויד במיקרוסקופ (Microscope) המאפשר קבלת תמונת "Bright Field" ו- "Dark Field", ספקרופוטומטר בתחום הנראה (400-800nm לפחות), מצלמת וידאו מתאימה, תאורה לאורכי הגל הנדרשים, מערכת מיחשוב ובקרה ותוכנות להפעלת המכשיר, והוא יאפשר קבלת ספקטרום באור חודר (Transmission) ובאור מוחזר (Reflectance), בהתאם לאופי המדגם.
1.1.3. המכשיר יהיה מוצר מדף.
1.2. מטרה 
מטרת מסמך זה היא להגדיר את תכולת המערכת ואת הפעילויות שהספק נדרש לבצע במסגרת ההזמנה.

1.3. תכולת  המערכת
המכשיר יכלול את כל מרכיבים הבאים:
1.3.1. מיקרוסקופ מטיפוס Compound Microscope , המצויד במצלמת וידאו.
1.3.2. מיקרוספקטרופוטומטר (Microspectrophotometer) ומערכת פיקוד (Controler).
1.3.3. מערכת תאורה לתחום הנראה.
1.3.4. מערכת עיבוד נתונים.
1.3.5. מחשב המצויד בתוכנות המתאימות להפעלת המערכת.
1.3.6. מדפסות המתאימות לתיעוד הממצאים (הדפסת טקסט, דיאגרמות, גרפים ותצלומים).
1.3.7. סטנדרטים המתאימים לכיול המכשיר בכל אופני (Modes) העבודה שלו.
2. מסמכים ישימים 
המסמכים הרשומים מטה והדרישות המופיעות בהם מהווים חלק בלתי נפרד ממפרט הרכש. בכל מקרה של סתירה בין מסמך ישים ובין דרישה המופיעה במפרט, יקבעו  הדרישה והנוסח המחמירים יותר. בכל מקרה שלא הוזכר תאריך הוצאת מסמך ישים, קובעת ומחייבת הגרסה האחרונה המעודכנת שלו עד יום חתימת החוזה .
2.1. המכשיר שיסופק יעמוד בדרישות תקן ASTM E1610-02  (Standard Guide for Forensic Paint Analysis and Comparison), או בדרישות הגרסה העדכנית-יותר של תקן זה.
2.2. המכשיר שיסופק יתאים לדרישות הנחיית העבודה המתאימה של קבוצת העבודה האמריקאית לבדיקת חומרים – SWGMAT (Standard Guide for Microspectrophotometry and Color Measurement in Forensic Paint Analysis) בגרסתה העדכנית ביותר.
2.3. המכשיר שיסופק יעמוד בכל דרישות תקן בטיחות חשמל - CE Safety Standards 2.3.
3. דרישות טכניות מהמכשיר

3.1. המכשיר יתאים לבדיקת הגוון (ספקטרום) של מדגמי צבע זעירים, דיו וסיבים (בתחום הגדלים של 4µm2 – 1mm2, לפחות).
3.2. המיקרוסקופ שיסופק כחלק מהמערכת יהיה, כאמור, מטיפוסCompound Microscope . 
3.3. המיקרוסקופ יהיה מצוייד בעוצמיות (Objective Lenses) שיאפשרו בדיקת מדגמים בגדלים כמפורט בסע' 3.1.
3.4. שטח המדידה של המכשיר יהיה ניתן לשינוי, בהתאם לגודל המדגם הנבדק, ובתחום הגדלים שצויינו בסע' 3.1.

3.5. המכשיר יהיה מסוגל לבצע בדיקות בתחום הנראה (380-780nm לפחות).
3.6. רזולוציית המדידה (Resolution) של המכשיר במצב של Transmission תהיה 2nm לפחות. דיוק המדידה (Accuracy) יהיה  1nm לפחות. הדירות המדידה (Repeatability) תהייה 1nm לכל היותר.
3.7. המכשיר יסופק עם סט סטנדרטים לכיול (Transmittance Microspectrophotometer Standards).
3.8. ההצעה תכלול את כל התוכנות הדרושות להפעלת המכשיר, לבדיקות ספקטרום הצבע, להשוואת ספקטרה ולניתוח ועיבוד התוצאות. התוכנה תאפשר בין היתר הדפסת מספר ספקטרה זה על גבי זה, וכן צירוף וחיסור של ספקטרה זה מזה.
3.9. המכשיר יהיה מבוקר מחשב (PC) אשר מאפייניו לא יפחתו מהמפורט להלן:
3.9.1. צג מחשב שטוח בגודל "17 לפחות, ברזולוציה של 1024x750 pixel לפחות.
3.9.2. המעבד יהיה מסוג Intel i7.
3.9.3. על המחשב תותקן מע' הפעלה 8Win, או כל מערכת הפעלה אחרת אשר תאושר, כאמור, מראש, על-ידי מדור תקשוב מנ"ט.
3.9.4. כרטיס חיבור רשת סטנדרטי העובד במהירות Mb/Sec 1000. 

3.9.5. תכנות ההפעלה של המכשיר יאפשרו התקנה של תכנת אנטי-וירוס, תכנת אבטחת מידע (כדוגמת SafeEnd) ותכנת שליטה ובקרה מרחוק, כחלק מהכללים והסטנדרטים של רשת המחשב המשטרתית.
3.9.6. המחשב יהיה מצויד בדיסק קשיח שנפחו לא יפחת מ- 1Tb.
3.9.7. המחשב יהיה מצויד בזיכרון פנימי שלא יפחת מ-6Gb.
3.9.8. כונן  DVD- RW (x48).
3.9.9. מקלדת ועכבר אופטי (Optical Mouse) התואמים כולם את דרישות המכשיר וביצועיו.
3.9.10. מדפסת לייזר בשחור-לבן (Laser Printer), בעלת רזולוציה של 1200x1200 dpi לפחות.
3.10. המכשיר מיועד להצבה על שולחן, או על דלפק עבודה, במעבדה.

3.11. המכשיר יתאים לחיבור מוארק לרשת החשמל הישראלית (220V, 50Hz).
3.12. המכשיר יאפשר חיבור למערכת LIMS  לניהול מעבדות לצורך העברה וקבלה של מידע ממערכת ה LIMS.

4. תנאי סביבה
4.1. המכשיר מתוכנן לפעול בתוך מבנה, במעבדת סימנים וחומרים במז"פ.

4.2. המכשיר יפעל כנדרש בכל אופני הפעולה שלו בטמפרטורת סביבה של 15-30ºC, בלחות יחסית המגיעה עד RH=70% ובלחץ אטמוספרי.
5. סימון 

5.1. כל ארגז יסומן בצורה ברורה ויישא רשימת תכולה (Packing list). הסימון ע"ג הארגזים יכלול בין היתר את הנחיות הטיפול והזהירות הנוגעות לתכולת האריזה.

5.2. כל השילוט הדרוש ע"ג המכשיר יהיה באנגלית.

5.3. השילוט ע"ג המכשיר יכלול את כל המתגים, התצוגות ואופני הפעולה שלו.

5.4. המכשיר יסומן בתווית שתכלול את שם היצרן, דגם המכשיר, מקום ומועד היצור, מספרו הסידורי של המכשיר ונתוני צריכת החשמל שלו (מתח, זרם והספק).

5.5. השילוט יכלול את כל אזהרות הבטיחות הנוגעות למכשיר, במקומות המתאימים.
6. אריזה 

6.1. המכשיר ייארז בארגזים מרופדים, חסיני-מכה (Shock-resistance).
6.2. האריזה תגן בצורה מיטבית על המכשיר בהובלה ימית, אווירית ויבשתית.
7. אספקה והתקנה: 
7.1. המכשיר מיועד לפעול במעבדת סימנים וחומרים בחטיבת הזיהוי הפלילי (מז"פ) של המשטרה. 
7.2. לוחות זמנים:
7.2.1. מסירת המכשיר תבוצע רק לאחר תיאום מראש עם נציג המשטרה (ראש המעבדה או מי מטעמו) ששמו יימסר לספק על ידי מז"פ. 
7.2.2. מועד אספקת המכשיר יהיה עד 90 ימים מיום מסירת ההזמנה. 
7.2.3. עם מסירת המכשיר יסופק כל התיעוד המפורט בהמשך. 
7.2.4. התקנת המכשיר במעבדה על ידי הספק תושלם לא יאוחר מ-10 ימי עבודה מיום אספקתו. 
7.3. לאחר התקנתו של המכשיר והפעלתו הראשונית ע"י הספק,  תיערך למכשיר, ע"י הספק ונציג המשטרה, בחינת קבלה כמפורט בהמשך. 
7.4. הספק מתחייב לספק את המכשיר ולהתקינו במעבדת סימנים וחומרים במז"פ בצורה תקינה, אשר עונה על כל דרישות המפרט, על פי לוח הזמנים המפורט בסע' 7.2, באמצעות כוח אדם המוסמך ע"י יצרן המכשיר, תוך שמירה על כל התקנים הרלוונטיים כמפורט בסע' 2, וכן תוך יישום כל הוראות הדין והכללים המחייבים והמקובלים בקשר להוראות ביצוע מפרט זה.

7.5. הספק יעבוד בשיתוף פעולה מלא עם המשטרה ונציגיה ויתחייב לפעול על פי הוראותיהם בכפוף להוראות מפרט זה.

7.6. הספק יוביל את המכשיר למעבדה, יתקין אותו שם, יבצע הפעלה ראשונית של המכשיר באתר וידגים את עמידתו של המכשיר במבחני הקבלה כמפורט להלן.
7.7. כל כלי העבודה והפריטים הדרושים לשם הפעלתו של המכשיר ולשם תחזוקתו ברמת המשתמש יסופקו עם המכשיר.
8. בטיחות 
8.1. המכשיר יעמוד, כאמור בסע' 2, בדרישות הבטיחות המקובלות למכשירים מסוג זה (CE Safety Standards). 
9. תמיכה לוגיסטית 
9.1. הספק יבטיח אספקה זמינה של כל חלקי חילוף הדרושים לפעולתו התקינה של המכשיר לתקופה של 10 שנים ממועד התקנת המכשיר.
9.2. הספק יבטיח עדכוני תוכנה שוטפים להפעלת המערכת. משטרת ישראל תבחר אילו מהעדכונים להתקין בעמדה אשר ברשותה.
9.3. במידה ומשטרת ישראל תשדרג את מערכת ההפעלה במחשב המנהל, הספק יבטיח התאמת תוכנת הפעלת המערכת אל מערכות ההפעלה, וזאת  כחלק מהסכם השירות.
10. הדרכה והשתלמויות 
הספק יקיים השתלמות למפעילי המכשיר, במעבדה, לא יאוחר מ-3 ימי עבודה לאחר תום התקנתו במעבדת סימנים וחומרים והפעלתו הראשונה שם. השתלמות זו תכלול את הפעלתו של המכשיר על כל רכיביו וכן את תחזוקתו ברמת המשתמש וזיהוי תקלות בו. משך ההשתלמות לא יפחת מ-3 ימי עבודה. בקורס זה ישתתפו 5 אנשים מטעם משטרת ישראל.
11. תיעוד וספרות טכנית
11.1. כל התיעוד המצורף למכשיר יהיה באנגלית ו/או בעברית.

11.2. המכשיר יסופק יחד עם כל התיעוד והספרות הטכנית המפורטים לעיל:

11.2.1. מדריך הפעלה (Operating Manual), הכולל:

11.2.1.1. הוראות הפעלה.
11.2.1.2. הוראות לזיהוי וטיפול בתקלות נפוצות, ברמת המשתמש.
11.2.1.3. הוראות תחזוקה, ברמת המשתמש.
11.2.1.4. הוראות כיול וכיוון של המכשיר על כל חלקיו.
11.2.1.5. הוראות בטיחות.

11.2.2. מדריך תחזוקה ושירות (Service and Maintenance Manual), הכולל:

11.2.2.1. שרטוטים חשמליים, מכניים ואופטיים מפורטים של המכשיר.

11.2.2.2. טבלת זיהוי תקלות מפורטת.
11.2.2.3. מפרט טכני מלא ומפורט של המכשיר.

11.2.3. רשימת חלפים, הכוללת את מספרם הקטלוגי. חלפים נפוצים, כמו נורות, רכיבים אלקטרוניים, ברגים ואומים וכד', יצוינו גם בסימון המקובל שלהם.

11.2.4. רשימת ציוד תחזוקה, בחינה וכיול הדרוש לתחזוקת המכשיר, לכיולו ולבחינתו.
11.2.5. תעודת אחריות (Guarantee Certificate) תקפה לשנתיים, מיום הפעלת המכשיר ע"י מעבדת סימנים וחומרים,  למכשיר על כל מרכיביו.
11.2.6. אישור עמידה בדרישות תקן ASTM  ותקן CE כמפורט בסע' 2.
12. אחריות 
12.1. הספק יהיה אחראי למכשיר, לתקינותו המוחלטת ולפעילותו ללא כל תקלה למשך
תקופה של 24 חודשים ממועד סיום התקנתו (להלן: תקופת האחריות). במהלך תקופה זו ידאג הספק לאחזקת המכשיר בהתאם למדיניות האחזקה של היצרן (כולל כיול, כוונון וטיפול מונע).
12.2. הגבלת תקופת האחריות ל-24 חודשים כאמור לעיל, לא תגרע מאחריות הספק הקיימת על פי כל דין או מאחריות החברה בנזיקין.

12.3. כל תיקוני המוצר ושירותי האחזקה בתקופות האחריות הנ"ל (תקופת האחריות ותקופות התחזוקה הנוספת, אם יכללו בהזמנה), כולל הזכות לחלפים חדשים ומקוריים, יהיו באחריות הספק, ללא כל זכות לקבלת תמורה נוספת. האחריות האמורה כוללת, בין היתר, הוצאות תיקון, חלקי חילוף ושעות עבודת מומחה מטעם החברה. 
12.4. במשך תקופת האחריות יתחייב הספק כי טכנאי שירות המוסמך לכך ע"י היצרן יגיע למעבדה בתוך 5 ימי עבודה מרגע הקריאה וכי הטיפול בתקלה/קריאה יסתיים  לכל המאוחר תוך 10 ימי עבודה מיום הקריאה. אם יהיה צורך בהזמנת חלק מחו"ל - יסתיים הטיפול תוך 24 ימי עבודה מיום הקריאה. במקרים חריגים, ובתיאום עם נציג המשטרה, ניתן יהיה להאריך תקופה זו עד 30 יום.
12.5. המציע ימציא מסמך התחייבות מהיצרן כי אם מסיבה כלשהי לא יוכל הספק למלא את התחיבויותיו בנושא אחריות ושירות, המפורטות בפרק זה, מתחייב היצרן למלא את כל ההתחייבויות האלה במקומו, בעצמו או באמצעות נציג אחר מטעמו, העונה לכל דרישות המשטרה מהספק כמפורט לעיל. 
13. תחזוקה

13.1. לאחר תקופת האחריות האמורה לעיל, יבוצעו שירותי תחזוקה על פי צרכי המשטרה ודרישתה.
13.2. זמני השירות וזמינות חלקי החילוף יהיו בהתאם לנדרש בתקופת האחריות.

14. אבטחת איכות
14.1. דרישות הבטחת איכות מהיצרן והמערכת. 
ליצרן מערכת בקרת איכות מתועדת בתהליך היצור. טפסי בחינה יוצגו לעיון המזמין ע"פ דרישה. 
14.2. דרישות מספק המערכת

הספק  יציג למשטרת ישראל מעבדה וטכנאי מוסמך אחד  לפחות.
14.3. בחינות קבלה.

משטרת ישראל תבצע מבחני קבלה (Acceptance Tests) למכשיר, במטרה להבטיח 
את עמידתו בכל דרישותיו של מפרט זה, כמפורט להלן:  
14.3.1. באספקה:
14.3.1.1. הזוכה יספק הצהרה (CoC) לעמידת המכשיר בדרישות המוגדרות במפרט זה.
14.3.1.2. תיבדק עמידה בדרישות סימון, אריזה, תיעוד ואספקת רכיבים נוספים, ע"פ הנדרש לעיל.
14.3.1.3. המחשב ומרכיביו המפורטים בסע' 3.9 לעיל יאושרו מראש ע"י מדור תיקשוב, מנ"ט, משטרת ישראל ותיבדק התאמה לפריטים שאושרו. 
14.3.2. בהתקנה:
בסיום ההתקנה במעבדה וביצוע כיול המכשיר, תבוצע הדגמת ביצועיו של המכשיר, בבדיקת שבבי צבע בעלי ספקטרום ידוע (Reference Paint Samples) בכל אחד מאורכי הגל הנ"ל, ובכל תחום הטמפרטורות בו אמור המכשיר לפעול.

14.3.3. תוצאות בדיקות הקבלה יתועדו ויישמרו במעבדה. 
הוכן ע"י: סנ"צ נדב לוין, ראש מעבדת סימנים וחומרים, מז"פ

